**Lupoaicei**

*Cristianlisandru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Urletul prelung, gânduri mă ajung,

Intră-n mine fără remuşcare,

Din păduri pustii, aş dori să ştii

Că şi moartea e o întâmplare.

Am iubit lupesc, astăzi mă topesc

Şi devin, prin ierburi, amintire,

Aş intra-n bârlog, ca să te mai rog

Să trimiţi spre lună dezminţire.

Te chemam urlând, implorând în gând

Ireala mea împerechere,

Aş fi vrut să muşc şi să mă împuşc

Cu un glonte cufundat în fiere.

Te invit la bal, e un dans tribal,

Peste focuri sare nebunia,

Şi când vor veni, spre a ne răni,

Noi ne vom urla ceremonia.

Cerul năpârlit, lup nepregătit,

Provocări moderne mă deprimă,

Tu să nu mă plângi. Sunt destui nătângi

Care varsă lacrimi pentru-o primă.

Obosit firesc, ştiu că te iubesc

Printr-o stranie degringoladă,

Dar când voi fi dus, de atac răpus,

Luna plină-n suflet o să-mi cadă.

Cristian Lisandru - volumul "Atunci când vara se reinventa", ciclul "Poemele Lupului"